Oslo Spektrum

Oslo Spektrum, fullt navn Oslo Spektrum Arena AS, er en innendørs flerbruksarena for konserter, idrettskonkurranser og store messer i Norge. Arenaen åpnet i desember 1990 og hadde sitt første hele driftsår i 1991. I desember 2005 tok Nova Spektrum over som eiere. Med inntil 11 500 stå- og sitteplasser brukes Oslo Spektrum regelmessig som konsertarena når internasjonale artister gjester Oslo. I tillegg huser arenaen en rekke andre typer arrangementer – som idrettskonkurranser, messer og konferanser. Spektrum ligger sentralt i Oslo sentrum, like ved Oslo sentralstasjon og Oslo bussterminal. I 2017 annonserte Nova Spektrum at arenaen skulle pusses opp og bygges ut med  ekstra kvadratmeter med oppstart i 2020, men arbeidet kom i gang først i 2025 etter flere års forsinkelser og har forventet ferdigstilling høsten 2028.

Historikk
Oslo Spektrum ble prosjektert som Oslo byhall og bygget som en del av en satsing på å revitalisere området og kommunens forsøk på å flytte tyngdepunktet i Oslo sentrum østover. Bygget var ment som en flerbruksarena med internasjonale spesifikasjoner for en rekke typer arrangementer. Sammen med Oslo Plaza, Bussterminalen, Oslo sentralstasjon og Posthuset utgjør Oslo Spektrum en form for bysentralt knutepunkt, ment å forsterke Oslos identitet og rolle som hovedstad. Fram til Telenor Arena åpnet på Fornebu i 2009, var Oslo Spektrum den største innendørsarenaen i osloområdet. Vålerenga Ishockey spilte sine hjemmekamper her fra 1990 til 1993.

Bygget
Ansvarlige arkitekter er LPO Arkitektkontor AS. Trykkfragmenter av Rolf Nesch ble benyttet til preging av arenaens ytre teglkledning (fasade), etter tillatelse fra arvingene. Dette ble gjort i samarbeid med billedkunstneren Guttorm Guttormsgaard og keramikeren Søren Ubisch. I 2004 mottok bygget Oslo kommunes pris for god byarkitektur.

For konserter er maksimumskapasiteten ca. 11500 med en kombinasjon av sitte- og ståplasser. Et omfattende teppesystem kan også dele arenaen inn i en rekke kombinasjoner og størrelser, etter arrangementets behov. På denne måten kan en for eksempel skape en kombinasjon av konsert, konferanse, utstilling, workshop og cateringområde. Teppene blir også brukt til mindre konserter for mellom 2000 og 3000 personer.

 Utbygging og oppussing 

Den tidligere konsertsalen, med en publikumskapasitet på ca. 10 000 stå- og sitteplasser, skal pusses opp og få 1700 ekstra plasser, i tillegg til nytt kontorareal og en ekstra sal med 3000 sitteplasser. Prosjektet var i 2025 kostnadsberegnet til 3,2 milliarder NOK.thumb|right|Oslo Spektrum sett fra Sonja Henies plass

 Arrangementer 

Underholdning og idrett
Arenaen har huset en rekke store konserter og show med verdenskjente navn, og underholdningsdelen utgjør hoveddelen av Oslo Spektrums tilbud til publikum. Eurovision Song Contest 1996 ble arrangert i arenaen, etter at Norge vant konkurransen i 1995. Fram til 2014 ble også Nobels fredspriskonsert arrangert i Oslo Spektrum. Melodi Grand Prix, Disney on Ice, Norsk Militær Tattoo og Putti Plutti Pott er noen av arrangementene arenaen huser regelmessig. I tillegg blir finalene i norgesmesterskapene i håndball for menn og kvinner arrangert i Oslo Spektrum.

Messer, konferanser og kongresser
Oslo Spektrum er den eneste messehallen i Oslo sentrum, og arenaen har et totalt messeareal på rundt 5000 kvadratmeter. Eksempler på tidligere kongressarrangementer er: kreftkongressen IUCC, NSBs 150-årsjubileum og Orklas 350-årsjubileum.

Konsertarena
 Liste over artister som har spilt i Oslo Spektrum

Se også
Spektrum Flyers

 Referanser 

Eksterne lenker


Kategori:Byggverk i Oslo
Kategori:Konsertlokaler i Norge
Kategori:Vaterland
Kategori:Ishaller i Oslo
Kategori:Oslo Bys arkitekturpris
Kategori:Byggverk fullført i 1990
Kategori:Arenaer brukt under EM eller VM i håndball i Norge
Kategori:Eurovision Song Contest-arenaer